Suid-Kaap Kinderkoor sing in museum | George Herald
Suid-Kaap Kinderkoor sing in museum
Thursday, 29 June 2017, 12:55
Dirigente Carine van Gerven (Kiliana), Jan-Erik Swart (SKKK) en gaskunstenaar Dana Winner tydens 'n gesamentlike konsert in 2011. Die Kiliana-koor tree môre, Saterdag 1 Julie, saam met die SKKK in die Dias-museum op.
SUID-KAAP NUUS - Die bekroonde Suid-Kaap Kinderkoor (SKKK), onder leiding van Jan-Erik Swart, deel Saterdag 1 Julie, om 18:30 vir 19:00 'n konsert in die Dias-museum met 'n baie spesiale koor, die Kiliana Jeugkoor uit Overpelt, België.
Die Kiliana Jeugkoor vorm deel van 'n skool van die kunste in Overpelt, en deel al van die ontstaan van die SKKK in 1996 'n noue verwantskap.
Kiliana het reeds verskeie kere vir ons plaaslike kinderkoor verblyf, konserte en kompetisiegeleenthede in België verskaf. Tydens Kiliana se besoek aan Suid-Afrika sal hulle in die Kaapse Skiereiland, Mosselbaai-, George-, Oudsthoorn- en die Knysna-area optree. Hulle sal ook 'n dag by Life Community Services, 'n diensorganisasie in Thembalethu, deurbring.
Die woord "Kiliana" beteken "jeug" en verteenwoordig die musiekgenot wat die koor reeds vanaf hul bestaan, vyftig jaar gelede, op gereelde basis ten toon stel. Die dirigent van Kiliana, Carine van Gerven, is 'n kultuurbeampte vir koorontwikkeling in België, en sy en haar koor sal 'n wye program liedere by die Dias Museum aanbied.
Hulle word deur twee begeleiers vergesel, en sal ook tydens NG Hartenbos se oggend-erediens op Sondag, 2 Julie 'n paar gewyde liedere aanbied asook 'n informele konsert die Sondagmiddag om 15:00 vir gasouers en die publiek vir donasies aanbied.
Die Suid-Kaap Kinderkoor sal hul nuwe kompetisierepertorium vir volgende jaar se Wêreldkoorspele tydens die Dias-konsert met Kiliana bekendstel. Die kore sal ook ter afsluiting 'n paar liedere saamsing.
Kaartjies vir hierdie uitsonderlike geleentheid kos R60 per persoon en R30 vir kinders, studente en pensionarisse. SMS-besprekings kan ook na 084 645 9320 met naam, getal kaartjies en pryse, gestuur word.